Geltonasis šalminis ragasnapis
Geltonasis šalminis ragasnapis (Ceratogymna elata) – ragasnapinių paukščių (Bucerotiformes) būrio, ragasnapinių (Bucerotidae) šeimos paukščių rūšis. Savaime paplitę Vakarų Afrikos pietinėse dalyse bei nedidelė populiacijos dalis – Centrinės Afrikos šiaurvakariuose (Kamerūno vakarai) Tai vienas iš didžiausių miškuose gyvenančių ragasnapių. Suaugęs paukštis sveria iki 2 kg. Gyvena mažomis šeimyninėmis grupėmis, susidedančiomis iš suaugusio patino ir patelės ir kelių jauniklių. Ieškodami maisto termitynuose ar skruzdėlynuose kartais susiburia į didesnes grupeles.